Gemeenskap bid saam vir nóg  ŉ wonderwerk ná aanval op boerKallie van Heerden. Foto: Facebook Die familie van Kallie van Heerden, die boer wat Maandagmiddag op ŉ plaas in die Hartbeesfontein-omgewing in Noordwes vyf keer geskiet is, bid nou vir “ŉ tweede wonderwerk” sodat hy volkome sal herstel. Van Heerden (62) word tans in die waakeenheid van die Anncron-hospitaal in Klerksdorp behandel. Pieter du Preez, AfriForum se takvoorsitter in Stilfontein, het aan Maroela Media gesê Van Heerden se toestand is steeds ernstig en hy word deurentyd onder verdowing gehou. Van Heerden is vyf keer deur sy aanvallers geskiet en het koeëlwonde aan sy hand, bors en arm opgedoen. Een van die koeëls het in sy long vasgesteek. “Dokters het besluit dat hulle die koeël daar gaan laat en nie nou gaan opereer om dit te verwyder nie. Ek dink daar word nou daarop gefokus dat hy moet rus,” het Du Preez gesê. Marle van Heerden, Van Heerden se dogter, het aan Maroela Media gesê die eerste wonderwerk was dat haar pa vyf skote oorleef het. “Ons bid nou net vir die volgende wonderwerk. Die Here is almagtig,” het sy gesê. Volgens Marle is Van Heerden se toestand in dié stadium onveranderd en is hy nog te swak vir ŉ operasie. Sy het ŉ beroep op die publiek gedoen om saam vir haar pa te bid. Maroela Media het vroeër berig Van Heerden is Maandag omstreeks 16:00 by sy motorhuis deur drie aanvallers oorval. Hy is in die huis in gedwing waar die aanvallers hom gedwing het om die kluis oop te sluit. Volgens Du Preez is Van Heerden se voete vasgebind en is hy in ŉ slaapkamer geskiet voordat die aanvallers gevlug het. Kallie van Heerden en sy vrou, Thelma. Foto: Facebook Die aanvallers het Van Heerden in die kamer toegesluit, maar hy kon ten spyte van sy ernstige toestand daarin slaag om hulp oor die burgerbandradio te ontbied. Van Heerden se buurman was eerste op die toneel aangesien hy hom reeds na die plaas gehaas het toe hy die skote gehoor het. “Voor enigiets verder gebeur het, het Kallie en sy buurman eers by die venster gekniel en saam gebid. Later toe sy toestand baie versleg het en hulle bekommerd geraak het, het Kallie gesê as die Here hom moet kom haal, is hy gereed om te gaan. Hy het vrede in hom.” Van Heerden se vrou was nie ten tyde van die aanval by die huis nie. “Die gemeenskap het op ongelooflike wyse ingespring om ondersteuning te bied ná die aanval,” sê Du Preez. “AfriForum het mense gestuur om die misdaadtoneel skoon te maak en ons het gehelp om die diefwering wat afgebreek is om Kallie te red weer terug te sit. Daar is heeltyd mense op die plaas om die plaas op te pas, die buurtwag help om na die honde om te sien, die buurman het dadelik ingespring om met die boerdery te help en te sorg dat die diere kos en water het. En nou bid ons almal saam vir die volgende wonderwerk.”